Mans vas oor verkoop van vals matrieksertifikate | Netwerk24
Mans vas oor verkoop van vals matrieksertifikate
Deur André Damons 11 Januarie 2017 14:32
Drie mans wat na bewering vervalste matrieksertifikate verkoop het, het Dinsdagoggend in die hof in Botshabelo naby Bloemfontein verskyn.
Joel Mpotle (38), Tebello Mohale (39) en Lefa Ntshasa (49) se verhoor is tot 17 Januarie uitgestel wanneer hulle waarskynlik om borgtog sal aansoek doen.
Kapt. S'fiso Nyakane, woordvoerder van die Valke in die Vrystaat, sê die mans is op 31 Desember verlede jaar in hegtenis geneem toe die Valke 'n lokval vir hulle gestel het.
Die Valke se teenkorrupsie-eenheid en die polisie se misdaadintelligensie-eenheid het inligting ontvang dat matrieksertifikate van Umalusi vervals is en verkoop word. Dit is glo teen R3 000 tot R4 000 elk verkoop.
Volgens Nyakane het 'n polisiebeampte 'n sertifikaat vir R3 000 gekoop.
Hy sê Mohale is voorheen weens 'n soortgelyke oortreding tot vyf jaar tronkstraf gevonnis, waarvan drie jaar opgeskort is.